מרץ 2025

שלום רב הורים וילדים יקרים .

חלפה עברה שנת 2024 שלא הייתה קלה ונעימה לכולם, חלק מהמשפחות נאלצו לעבור מביתם הקבוע לבתי מלון או דיור חלופי ואז הילדים גם נאלצו לשנות את מקום הלימודים שלהם ולצערי כל מעבר שכזה גורם לא פעם להחמרה של הילדים שמתמודדים עם פסוריאזיס, לכן גם השנה נדאג לילדים המקסימים שלכם וחלקם גם שלנו כבר (אנחנו למעשה המשפחה הנוספת שלכם) ונקיים את מחנה הקיץ שלנו בים המלח (וזה לא טעות אנחנו כבר לו קייטנת ילדי השמש אנחנו נקראים מהשנה מחנה קיץ).

ואנו מתחילים להתארגן למחנה הקיץ הייחודי העולמי שלנו בים המלח.

מומלץ לקבוע תור כבר עכשיו לרופא העור ולקחת אישור עבור טיפול אקלימי בים המלח **ויש להקפיד שהאישור יהיה לתקופה של 18 לילות או יותר, יש לכם זכאות ל 30 יום בשנה בבקשה לא לומר יש זמן לקבוע תור לרופא כי ההמתנה היא ארוכה לא להמתין לדקה ה- 90 זכרו לחץ גורם למחלה להחמרה .**

* מחנה הקיץ יתקיים בתנאי שירשמו מעל 30 ילדים .
* מחנה הקיץ "ילדי השמש" יתקיים בתאריכים 9.7.25 – 27.7.25 (מיום ד' עד יום א' סה"כ 18 לילות).
* גם השנה המחנה יתחיל ביום רביעי ויסתיים ביום ראשון ויתקיים במלון "נגה" (ישרוטל גנים לשעבר, כמו בשנה שעברה).
* בתקופת שהותם בים המלח יקבלו הילדים טיפול אקלימי [שהייה בסולריום] וכן מספר פעילויות מגוונות ונפלאות כגון סדנאות שונות, טיולים ותוכניות מגוונות.
* במחנה הקיץ יוכלו להשתתף ילדים ובני נוער בגילאי 22 – 8 אשר שילמו דמי חבר לשנת 2025.
ישנה אפשרות לילדים מתחת לגיל 8 להצטרף למחנה, אולם ההצטרפות מותנית בהורה מלווה אשר צריך לשהות במקום לאורך כל התקופה .

**יש ליצור קשר עם המשרד על מנת לבצע תשלום דמי חבר לאגודה לשנת 2025**

* עלות אדם בחדר זוגי (ילד או הורה) הינה במחיר של 630 ₪ עבור כל לילה על בסיס פנסיון מלא . את סכום ההחזר יש לבדוק בקופה כי הוא משתנה בהתאם לקופה וסוג הביטוח שיש לכם .
* לגבי גובה סכום ההחזר עבור הורה מלווה יש לבדוק מול הקופה (הסכום נמוך ב50% מסכום הילד).
* הורים אשר ילדם יורד פעם ראשונה למחנה מתבקשים ליצור קשר עם מנהל מחנה הקיץ או אחד מהמדריכים לשיחה מקדימה לפני ההרשמה.
* צוות מדריכים מקצועי ורופא ילוו את הילדים בתקופת שהותם בים המלח למשך כל 18 הלילות.

**עלות כספית**

* **630 ₪ כולל מע"מ ליום אירוח על בסיס פנסיון מלא ישולם ישירות לבית המלון .**
	+ **תשלום כניסה לסולריום- 450 ₪ לכל התקופה – קיים החזר מקופות החולים של 80% מהסכום.**
* **750 ₪ דמי השתתפות ההורים לאגודת הפסוריאזיס-השתתפות בתשלום ביטוח הילדים ופעילויות חברתיות .**
* ההרשמה תחל מיד עם קבלת המכתב ותסתיים ב 09.06.2025, במשרדי "אגודת הפסוריאזיס הישראלית".
* מספר הטלפון של האגודה הינו 03-6247611 או 6247 \* מס' הפקס: 03-6247613 .

**הורים יקרים, בבקשה לא לחכות לרגע האחרון בכדי לרשום את הילד.
ככל שנדע בהקדם את גילאי הילדים הנרשמים, כך נוכל להתאים פעולות על פי שכבת גיל.**

**שעות פעילות המשרד**

 ניתן להתקשר בימים א'-ה' בין השעות 15.00 - 10.00, לטלפון 03-6247611 או 6247 \* במידה ואין מענה, ניתן להשאיר הודעה במענה אנושי (חוזרים להודעות תוך 48 שעות ואין צורך להשאיר הודעות חוזרות).

במידה ויש לכם משהו לא ברור מוזמנים ליצור איתי קשר ,**יונה קציר מנכ"לית האגודה 0524-814815 (בין השעות 10:00 – 18:00 א-ה).**

 **פניות לוועדת פרט :**

מי שזקוק לעזרת וועדת פרט, מתבקש לשלוח את המסמכים עד 15.5.2025

• בעת ההרשמה יילקח מספר כרטיס אשראי לביטחון עבור המלון.
התשלום למלון יתבצע ישירות במלון ביום ההגעה (ניתן לחלק את התשלום גם עד 10 תשלומים ללא ריבית ) ובנוסף יגבו 750 ₪ בגין דמי השתתפות אשר ישולמו לאגודה שבוע לפני מועד פתיחת מחנה הקיץ (עד 3 תשלומים) סכום זה מהוה אחוז מאד קטן מעלות המחנה לאגודה .

• יש לשלוח למזכירות האגודה את ספחי ההורים חתומים.
כמו-כן, יש לקרוא את כללי ההתנהגות למשתתפים (מצ"ב).
**על המסמך יש לכתוב בעברית בכתב יד קריא את שם הילד ומספר תעודת הזהות, טלפון , פלאפון ואימייל במידה ויש** .

נרשם אשר לא ישלח את כל האמור לעיל למזכירות האגודה תוך שבוע מיום ההרשמה, מקומו לא יובטח.

החשיפה לשמש במהלך התקופה נעשית באופן הדרגתי מבחינת זמני השיזוף ושימוש בתכשירי הגנה ועם המלצתם של ד"ר מועלם וד"ר עוז ובאישורם.

כל יום במהלך תקופת הריפוי דורש תשומת לב מיוחדת.
על המתרפאים להקפיד על הוראות בזמן השיזוף ולאחריו על מנת להשיג תוצאות טובות .

הטיפול אינו בגדר המלצה או בחירה אלא בגדר חובה .

זכרו- ללא אישור רפואי מרופא עור ובו המלצה לטיפול רפואי בים המלח לא תקבלו החזר מקופת החולים

בנוסף לאישור הנ"ל יש לבצע את הפעולות הבאות:

1. **הכנת הילדים לפני הגעתם לים המלח - בבקשה להתייחס להנחיה זו ברצינות רבה**.

עפ"י המלצת הרופאים ו/או הרופא המטפל, כשבוע עד שלושה שבועות לפני הירידה לים המלח יש להתחיל לטפל בקשקשת העבה עם וזלין / סליציל להסרת השכבה העבה ולאטום עם ניילון נצמד, מצב שיאפשר שיזוף מהיר (וטוב) וכמובן ריפוי טוב יותר.
למי שיש קשקשת בראש:
בנים- מומלץ לגלח את הראש כדי שהשמש תחדור טוב לקרקפת.
בנות - יש להביא סיכות ראש קטנות כדי שצוות המדריכות תוכלנה לעשות לכם טיפולי ראש.

למי שסובל במשך השנה מכינים בבקשה לעשות טיפול ממש סמוך לירידה ולשלוח עם הילד ערכה לטיפול נגד כינים .

הורה אשר זקוק להדרכה טלפונית כיצד לטפל בנגעים עבים חשוב לפנות למשרד או ליונה לקבל הסבר ( 0524-814815 (

חשוב להגיע לקיץ עם כמה שפחות נגעים ולדאוג שהם יהיו שטוחים ואז יהיה קל לטפל בהם .

חובה לעשות עבודת הכנה ארוכה כמה שיותר

2. **תכשירי הגנה:**

קרם הגנה לעור, קרם עם מקדם הגנה 15 או 34 וקרם הגנה לפנים ו/או עפ"י המלצת הרופא.( לפחות 4-5 בקבוקים).

3. **תכשירים לאחר השיזוף (למניעת נזקים):**

קרם לחות, אלוורה, קרם פנים, ווזלין.

4. **ציוד וביגוד שחובה להביא**:

כובע רחב שוליים (רצוי שניים), משקפי שמש, תיק צד /תרמיל לאחסון ציוד כשהולכים לים, בגדי ים (3-4), משקפת לשחייה, נעלי ספורט, סנדלים או כל נעל נוחה, בגד חם ללילה, חולצות, מכנסיים, תחתונים, גרביים , ציוד אישי כמו תחבושות הגייניות וכו'..., גרב כותנה ישנה (כדי לארוז בה את שמן השיזוף, הווזלין וכל תכשיר שמלכלך את התיק).

5. **תרופות:**

חובה על ההורים לדווח בכתב על מצב בריאותו של הבן/בת ועל תרופות שהוא נוטל/ת ולדאוג למרשם של תרופות, רגישות לתרופות, מוצרי מזון ובעיות מיוחדות.

באחריות ההורה לצייד את הילד/ה בתרופות (כגון: כדורי מציצה לשיכוך כאבי גרון או כל תרופה אחרת אותה הילד/ה נוטל/ת) ולעדכן את הרופאים אשר מלווים את הקבוצה: ד"ר מועלם יגאל וד"ר אורי עוז. ( יתכן ושמות הרופאים ישתנו )

במהלך השבוע הראשון הרופא יבדוק את הילדים ויעכוב אחר התקדמות הטיפול האקלימי והבריאותי באופן כללי.

6. **שעות פנאי**:

בשעות הפנאי מתוכננות לילדים פעילויות רבות ומגוונות.
בנוסף הנכם מתבקשים לצייד את הילד\ה בספרי קריאה, חוברות תשבצים, חוברות עבודה לחופש, מערכות לשמיעת מוסיקה עם אוזניות (בטריות נוספות במידה ויש צורך ), משחקי קופסא, משחקים שניתן לחבר אותם למכשיר הטלוויזיה בחדרי המלון שמתאימים לגילם ומטען נוסף לפלאפון .

7**. שתיית מים:**

אנו שוהים במקום שהטמפרטורה בו גבוהה לכן חשוב להסביר לילדים את חשיבות שתיית המים.
**בבקשה להביא בקבוק מים אישי ונוח לשתייה, כובעים ומשקפי שמש וקרם הגנה .**

8. ביום רביעי 9.7.25 בשעה 11.00 יתקיים מפגש הורים וילדים לשיחת פתיחה במלון, **בבקשה להקפיד לבוא בזמן .**

9. במידה והילד לא מתחיל ומסיים את המחנה באותם תאריכים של כולם ההורה יאלץ לשלם עבור החדר עד למועד בו השותף יעזוב את המלון ( יום סיום המחנה ) .

פעילויות: ( תכנית מפורטת תימסר לכם בזמן ההגעה לים המלח )

בנוסף לטיפול האקלימי-השהייה בסולריום נקיים פעילויות רבות ומגוונות: פעילויות חברתיות, סדנאות יצירה, טיולים והמון כיף .

**הסעות**

ההגעה למלון "נגה" היא עצמאית ויש להגיע עד השעה 10:30 לשיחת פתיחה, החזרה בתום תקופת השהייה בים המלח היא באחריות ההורים בלבד (יש להגיע עד 11:00).
ישנן מספר אפשרויות הגעה: ברכב פרטי, באוטובוס מתל אביב/ ירושלים/ ערד/ באר שבע ומוניות שירות המסיעות לים המלח בצורה מרוכזת.

קיימת אפשרות של הסעה מרוכזת מתחנת רכבת עזריאלי וחזרה, התשלום הוא לנהג המונית. ( המחיר יקבע לפי מספר הנוסעים ) .

**ביקור (הורים, קרובי משפחה) במלון:**

חלק מההורים (בעיקר של הילדים החדשים) בוחרים לקחת במלון סופ"ש בימים הראשונים של המחנה.

מחיר למשפחות הילדים (קרבה ראשונה) המעוניינות להגיע למלון **באמצע שבוע** – בהתאם למחיר ההסכם בעלות של 1,260 ₪ **לפנסיון** **מלא מחיר ללילה לזוג** (למינימום 2 לילות) על בסיס מקום פנוי .

**בסוף שבוע** – בעלות של 1,200 ₪ לחדר זוגי ללילה (למינימום 2 לילות) **בסיס חצי פנסיון** ומקום פנוי ובאישור המלון

(כמות החדרים להורים מוגבלת הקדימו להודיע).

**שימו לב במידה והרכב החדר שונה מזוג יכולה להיות תוספת בהתאם למורכבות החדר.**

ישנה אפשרות להגיע לביקור במלון הכולל שימוש בבריכת המלון + ארוחת צהרים בעלות של 240 ₪ כולל מע"מ לאדם באמצע שבוע או 270 ₪ לאדם בסוף שבוע (כמות האישורים מוגבלת וכפופה לאישור המלון מראש).

**כל ביקור יש לתאם עם רכז המחנה ו/או המדריך.**
**(הורים גרושים/פרודים ומשפחות חד הוריות) מתבקשים לציין מי הוא איש הקשר והנחיות מפורטות בנושא**.

**אין אישור ללינת הורים בחדרי הילדים ואין לקחת את הילדים ללינה בחדר ההורים במידה ואתם באים לביקור באחד מסופי השבוע .**

**מצורף לכם בחומר תקנון מחנה הקיץ וחשוב לנו שתשבו עם הילד/ה ותעברו עליו ותחדדו את נושא כללי ההתנהגות – למשתתפים במחנה הקיץ שלנו , וזה על מנת לאפשר תנאים אופטימליים לשהייה בטוחה, נעימה ומועילה בים המלח.**

**הישיבה בלובי בכל שעות היום והערב**- באישור בלבד ורק כאשר אחד המדריכים נשאר בחברת הילדים .

**בתקופת השהייה בים המלח יש לנהוג עפ"י כללי הבטיחות והביטחון של המלון/סולריום ושל הצוות.**

ילד/ה שיפרו את כללי ההתנהגות/ ההנחיות שלנו/ של המלון ושל הסולריום, יקראו לשיחת הבהרה וההורים יקבלו דיווח על כך.
במקרה של הישנות "בעיית משמעת בים המלח" יתכנסו המדריכים לישיבה בנושא ובמקרים חמורים תישקל האפשרות להחזיר את הילד/ה הביתה.

באחריות ההורים תהיה לבוא ולקחת את הילד / הילדה חזרה לביתו.

ילדים הגורמים לנזקים במתקני המלון ו/או בציוד אחר- הוריהם יישאו בהוצאות תיקון הנזקים.

**הורים יקרים,**
אנו מבקשים מכם לעדכן אותנו במידה וישנה בעיה חריגה עם הילד בנושא התנהגות ותפקוד יום יומי ולא לתת לנו לגלות את הבעיה תוך כדי המחנה.

הצוות המלווה:

רופאים: ד"ר מועלם יגאל וד"ר אורי עוז (תמיד שמות הרופאים יכול להשתנות)

מנהל מחנה הריפוי בים המלח: מר בני ליכטציאר 054-6807707

מדריכים/מדריכות: יפורסם בהמשך .

בכל שאלה או בעיה, על הילד לפנות לרופא המלווה ולמדריך הקבוצה.

לפני היציאה לים המלח אחד המדריכים יצור עמכם קשר .

ביקור ולינה של הורים במלון בזמן המחנה יעשה בתיאום מול משרדי האגודה 03-6247611 ומנהל המחנה והמדריך הישיר של החניך.

מצ"ב נספחים -אנא מלאו והחזירו למשרד האגודה לפני הירידה לים המלח.

בברכה ,

**בני ליכטציאר - מנהל מחנה הקיץ "ילדי השמש"**

**סויסה דפנה - יו"רית האגודה**

**יונה קציר *- מנכ"לית האגודה***

**נופר שיפר - מזכירת האגודה**

**וכל צוות המדריכים\ות הנפלאים והנפלאות שלנו .**